In nomine Domini, amen. Ego Johannes Grandis, canonicus Furnensis, ac rector ecclesie parrochialis de Sorgiaco, Autissiodorensis diecesis, ex intimo cordis considerans quod cum Dominus, pius ac misericors, me sui gratia bonorum suorum temporalium sufficienti abundantia ditaverit, mihi suo sacerdoti indigno sui Sancti-Spiritus gratia, misericorditer inspiravit ut sibi et mihi coadoptionis filios spirituales studerem, quantocius procreare templum sanctum eisdem in hereditate propria construendo, ita quod per misericordiam Redemptoris, una cum ipsis filiis templum celeste et sanctorum tabernacula possint jure perpetuo possidere. Cui sancte inspirationi anima mea adherens cum ingenti ex corde devoto deliberavi in animo diligenter perscrutando, quod alta Cartusiensis ordinis disciplina, licet non modicum aspera torpidis videatur extrinsecus, ipsa tamen ut ut propinat fervidis quoddam oblectamentum dulcoris intrinseci, quo nimirum allicitur cor humanum ad ea que in mundo sunt totaliter fugienda, et celestia salubriter appetenda; quodque fratres ipsius ordinis tam sapide contemplationis inebriati dulcedine jugum hujusmodi discipline portantes, suaviter cum humili devotione divinum officium ac sanctum sacrificium juge offerunt pro peccatis. Hinc quod inter ceteras ordinum domos ab etate tenera prioratum ordinis carthusiensis deliberavi in animo construere et fundare, atque terris, pratis, nemoribus et aliis bonis temporalibus, juxta formam ordinis, ita competenter secundum possibilitatem meam dotare, quod fratres in eo commorantes inde possint commode sustentari, cum aliis beneficiis et eleemosinis que ab aliis Christi fidelibus poterunt ad invicem recipere, Domino concedente, prout sibi hec beneficia ab hujusmodi piis locis de novo fundandis consueverunt fideliter erogari. Ad laudem igitur et honorem omnipotentis Dei et Salvatoris mei Domini Jesu-Christi et gloriose Marie matris ipsius, et B. Joannis-Baptiste atque omnium sanctorum et sanctarum, pro remedio anime mee et omnium antecessorum benefactorum meorum vivorum et defunctorum animabus, predicti ordinis Carthusiensis, prioratum fundo in fundo meo de Basseville, qui hactenus vocatus est in illis partibus, Basse-Ville, ex nunc autem in posterum vocabitur Sancte-Marie Vallis Sancti Johannis-Baptiste, et dono imprimis ordini, prioratui et priori, et fratribus ipsius prioratus, pleno jure, in perpetuam eleemosynam, locum fundationis ejusdem prioratus, omnimodam terram meam de Basseville sitam in parochia mea de Sorgiaco, in quibuscumque rebus existat, admortizatam per clare memorie dominum meum carissimum dominum Ludovicum, quondam comitem Nivernensem, ac per serenissimum principem dominum Philippum regem Francorum confirmatam. Dono, inquam, omnes vineas, terras, prata, ripariam, nemora cum omnibus juribus, pertinentiis et appenditiis et cum omni jurisdictione alta et bassa ad dictam, et cum iis illud jus usagii et saisine quam habeo et habere, et possidere valeo in omnibus nemoribus de Potier, tam in nemoribus quam in pascuis et aliis quibuscumque. Hec autem omnia premissa Deo et sanctis ejus atque prefato prioratui, priori et fratribus ipsius in puram et perpetuam eleemosynam offero, et in veram et corporalem possessionem omnium supradictarum rerum priorem et fratres ejusdem prioratus per traditionem presentium induco et corporaliter induci volo, absque retentione aliqua; ita tamen quod una cum aliis bonis et eleemosinis que ibi fient perpetuo, quandiu vixero, de Sancto-Spiritu aut de B. Virgine, vel de Trinitate, seu de Angelis, sive de beato Precursore Johanne-Baptista, aut de die, et post decessum meum pro mortuis missa specialis, pro me et anima mea celebretur infaillibiliter, qualibet die, diebus Nativitatis Domini, veneris, Sabbati sancti ac Resurrectionis dominice, duntaxat exceptis. Quodque qualibet die post vesperas ante altare et imaginem gloriose Virginis Marie antiphona cum oratione sequenti, ad laudem et gloriam ejusdem, a toto conventu, cum devotione, solemniter decantetur, sub prioris et fratrum animarum periculo si in premissis fuerint negligentes. Et quoniam hominum memoria sepissime labitur super rite gestis ipsorum nisi firmentur robore litterarum ad perpetuam notitiam veritatis. Idcirco ego Joannes Grandis predictus, venerabili viro Humbaudo Burserii, clerico, publico autoritate apostolica et curie Autissiod. notario, presenti et stipulanti, vice et nomine prioris et fratrum prioratus prescripti cum devota instantia supplicavi quatenus omnia et singula premissa, tanquam persona publica, in scriptis redigeret et super iis mihi faceret publicum instrumentum, et testes invocavi astantes; et in premissorum testimonium sigillo meo proprio, una cum signo consueto dicti Humbaudi, hoc presens publicum instrumentum sigillavi. Dicta fuerunt hec in domo dicta de Fonteneto prope Corvolium, ordinis Grandimontensis, anno a Nativitate Domini millesimo trecentesimo vicesimo octavo, indictione undecima, mensis julii die penultima, pontificatus sanctissimi in Christo patris et domini domini Joannis, divina providentia, pape XXII, anno duodecimo, presentibus domino Roberto Munerii, presbytero, ac Joanne filio Margarete de Trecis, Autissiodori commorantibus, ad hec vocatis testibus et rogatis. Signé, Humbaudus Burserii, avec paraphe.